雜言寄耿天隲
作者：郭祥正
朝代：宋

paragraphs: 耿夫子，聞懸車。
齒清髮紺殊未老，璨璨滿腹懷明珠。
恥隨黄雀啄官粟，矯翼直與冥鴻俱。
東城之下，言還舊廬。
田有秫稻，池有嘉魚。
林有美木，圃有青蔬。
笑傲樽俎，俯仰琴書。
與其折腰以羣辱，孰若潔身而自娛。
予將蹴滔天之高浪，跨横海之長鯨。
攬午夜之明月，邀逸駕于赤城。
酌王母之瓊液，獻商皓之玉觥。
於是揮手景駐，長嘯風生。
投冠纓于下土，化鱗鬣于北溟也。